CELEX: 62011TN0425
Language: lv
Date: 2011-08-03 00:00:00
Title: Lieta T-425/11: Prasība, kas celta 2011. gada 3. augustā — Grieķijas Republika/Komisija

24.9.2011   
            
            
               LV
            
            
               Eiropas Savienības Oficiālais Vēstnesis
            
            
               C 282/45
            
         Prasība, kas celta 2011. gada 3. augustā — Grieķijas Republika/Komisija
   (Lieta T-425/11)
   2011/C 282/83
   Tiesvedības valoda — grieķu
   
      Lietas dalībnieki
   
   
      Prasītāja: Grieķijas Republika (pārstāvji — P. Mylonopoulos un K. Boskovits)
   
      Atbildētāja: Eiropas Komisija
   
      Prasījumi
   
   Prasītājas prasījumi Vispārējai tiesai ir šādi:
   
               —
            
            
               atcelt apstrīdēto lēmumu;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Ar šo prasību prasītāja lūdz atcelt Komisijas 2011. gada 24. maija Lēmumu C(2011) 3504, galīgā redakcija, par valsts atbalstu, kas piešķirts atsevišķiem kazino Grieķijā (valsts atbalsts C 16/2010 (ex NN 22/2010, ex CP 318/2009)).
   Prasības pamatošanai prasītāja izvirza šādus pamatus tiesību akta atcelšanai.
   
               1)
            
            
               
                  
                     Ar pirmo pamatu
                   tiek apgalvots, ka ir ticis kļūdaini interpretēts LESD 107. panta 1. punkts attiecībā uz valsts atbalsta jēdzienu.
               Prasītāja it īpaši apgalvo, ka atbildētāja ir kļūdaini uzskatījusi, ka samazinātas ieejas maksas piemērošana atsevišķos kazino ir sniegusi tiem priekšrocību samazinātu valsts ieņēmumu veidā. Turklāt iespējamie atbalsta saņēmēji neatrodas juridiski un faktiski salīdzināmā situācijā ar citiem Grieķijā strādājošajiem kazino, Kopienu iekšējā tirdzniecība nav tikusi ietekmēta un konkurence iekšējā tirgū nav tikusi izkropļota.
            
         
               2)
            
            
               
                  
                     Ar otro pamatu
                   tiek apgalvots, ka, kvalificējot valsts atbalstu, ir sniegts nepiemērots, nepilnīgs un pretrunīgs pamatojums.
               Prasītāja it īpaši apgalvo, ka pamatojums ir pretrunīgs tādēļ, ka tajā ir pieļauts, ka zemākas ieejas maksas noteikšana var radīt klientu skaita palielinājumu attiecīgajos kazino, bet tai pat laikā tajā ir apstrīdēts, ka klientu skaita palielināšanās rezultātā pieaugs arī valsts ieņēmumi. Turklāt pamatojums ir nepilnīgs attiecībā uz pierādījumu par priekšrocības pastāvēšanu un to, ka ir ietekmēta Kopienas iekšējā tirdzniecība. Pamatojums ir acīmredzami kļūdains attiecībā uz pierādījumiem par pasākuma selektīvo raksturu.
            
         
               3)
            
            
               
                  
                     Ar trešo pamatu
                   tiek apgalvots, ka ar atbalsta atgūšanu tiek pārkāpts Padomes Regulas (EK) Nr. 659/1999 (1) 14. pants.
               Prasītāja it īpaši apgalvo, ka atbalsta atgūšana nav tikusi pieprasīta no patiesajiem atbalsta saņēmējiem, t.i., to kazino klientiem, kuri ir piemērojuši zemākas ieejas maksas. Turklāt atbalsta atgūšana ir pretrunā vispārīgajam tiesiskās paļāvības principam, ņemot vērā Symvoulio tis Epikrateias iepriekšējo judikatūru un atbildētājas rīcību, kā arī vispārīgajam samērīguma principam tiktāl, ciktāl tās rezultātā iespējamajiem atbalsta saņēmējiem tiek uzlikti nesamērīgi un nepamatoti maksājumi un nostiprināta to kazino konkurētspēja, kuros tiek piemērota ieejas maksa EUR 12 apmērā.
            
         
               4)
            
            
               
                  
                     Ar ceturto pamatu
                   tiek apgalvots, ka atbildētāja ir veikusi kļūdainu atgūstamo summu aprēķinu.
               Prasītāja apgalvo, ka atbildētāja nav varējusi precīzi aprēķināt atbalsta saņēmēju iespējami gūto priekšrocību un nav ņēmusi vērā ietekmi, kādu samazinātas ieejas maksas piemērošana radīja vai varēja būt radījusi uz pieprasījumu.
            
         
      (1)  Padomes 1999. gada 22. marta Regula (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai (OV L 83, 1. lpp.).